Title: Ú V O D
Author: mzarecka
Company: MFSR

Informácia
o výsledkoch vládnych auditov a následnej finančnej kontroly čerpania úveru Svetovej banky v prospech rezortu zdravotníctva v rokoch 2003 – 2006

	Uznesením vlády Slovenskej republiky č. 1092 zo dňa 19. decembra 2007, ktorým bol schválený plán práce vlády SR na rok 2008, bolo Ministerstvu financií Slovenskej republiky (ďalej „MF SR“) v spolupráci s Ministerstvom zdravotníctva Slovenskej republiky (ďalej „MZ SR“) uložené zabezpečiť „kontrolu čerpania úveru Svetovej banky v prospech rezortu zdravotníctva v rokoch 2003 až 2006“.
	Vzhľadom na zmenu základnej legislatívy upravujúcej postupy pre vykonávanie následnej finančnej kontroly a zavedenie nového inštitútu „vládny audit“  do novely zákona č. 502/2001 Z.z. o finančnej kontrole a vnútornom audite s účinnosťou od 01.06.2008, a taktiež s prihliadnutím na náročnosť problematiky týkajúcej sa kontroly čerpania úveru Svetovej banky  sa na plnení úlohy podieľalo MF SR v koordinácii so správami finančnej kontroly Bratislava, Zvolen a Košice a MZ SR nasledovne:
•	MF SR vykonalo vládny audit čerpania úveru Svetovej banky (Medzinárodnej banky pre obnovu a rozvoj) v prospech rezortu zdravotníctva na MF SR  so zameraním na overenie dodržania podmienok pri čerpaní úveru a plnenia úloh MF SR v nadväznosti na čerpanie úveru Svetovej banky,
•	MF SR vykonalo následnú finančnú kontrolu dodržiavania hospodárnosti, efektívnosti, účinnosti a účelnosti použitia prostriedkov rozpočtovaných v rozpočte MZ SR v rokoch 2003 - 2006 v súvislosti s čerpaním  úveru Svetovej banky  na Projekt technickej pomoci modernizácie sektoru zdravotníctva (ďalej „projekt TAL“) a na Podporu modernizácie sektoru zdravotníctva (ďalej „projekt SECAL“) na MZ SR,
•	Správa finančnej kontroly Bratislava (ďalej „SFK Bratislava“) vykonala v šiestich organizáciách rezortu MZ SR spadajúcich do jej územnej pôsobnosti vládne audity použitia kapitálových výdavkov, účelovo určených na realizáciu projektu SECAL, 
•	Správa finančnej kontroly Zvolen (ďalej „SFK Zvolen“) vykonala v piatich organizáciách rezortu MZ SR spadajúcich do jej územnej pôsobnosti vládne audity použitia kapitálových výdavkov, účelovo určených na realizáciu projektu SECAL, 
•	Správa finančnej kontroly Košice (ďalej „SFK Košice“) vykonala v štyroch organizáciách rezortu MZ SR spadajúcich do jej územnej pôsobnosti vládne audity použitia kapitálových výdavkov, účelovo určených na realizáciu projektu SECAL. 

 	MZ SR sa zúčastnilo na plnení uvedenej úlohy poskytnutím požadovaných údajov a informácií a vyčlenením jednej zamestnankyne MZ SR, ktorá bola ako prizvaná osoba členkou kontrolnej skupiny MF SR, vykonávajúcej následnú finančnú kontrolu na MZ SR.

Projekt TAL je projekt technickej pomoci modernizácie sektoru zdravotníctva, na ktorý bol poskytnutý úver vo výške 10,58 mil. EUR, ako sprievodná operácia k Projektu modernizácie sektoru zdravotníctva. TAL mal vytvoriť inštitucionálne predpoklady na pomoc reformám v zdravotníctve. 

Projekt SECAL je projekt modernizácie sektora zdravotníctva, na ktorý bol poskytnutý úver vo výške    55 mil. EUR. SECAL mal prispieť k realizácii nevyhnutných reformných opatrení v zdravotníctve, predovšetkým  v oblastiach vyžadujúcich veľké investície.

Legislatívny rámec a zoznam skratiek právnych predpisov, ktoré boli aplikované pri výkone vládnych auditov a následnej finančnej kontroly je uvedený v prílohe č. 1 tejto informácie.

Vládnym auditom sa v súlade s ustanovením § 35b zákona č. 502/2001 Z.z. o finančnej kontrole a vnútornom audite overuje a hodnotí:
•	dodržiavanie osobitných predpisov, uzatvorených zmlúv, medzinárodných zmlúv, ktorými je Slovenská republika viazaná a na základe ktorých sa Slovenskej republike poskytujú prostriedky zo zahraničia, rozhodnutí vydaných na základe osobitných predpisov a interných aktov riadenia pri finančnom riadení a iných činnostiach auditovanej osoby,
•	hospodárnosť, efektívnosť, účinnosť a účelnosť pri hospodárení s verejnými prostriedkami a využití ľudských zdrojov v rámci plnenia úloh auditovanej osoby,
•	splnenie podmienok na poskytnutie verejných prostriedkov a dodržanie podmienok ich použitia,
•	efektívnosť  a účinnosť finančného riadenia auditovanej osoby,
•	bezpečnosť a funkčnosť informačných systémov auditovanej osoby a primeranosť a úplnosť informácií, ktoré informačný systém auditovanej osoby obsahuje vzhľadom na povahu a rozsah jeho činností,
•	splnenie opatrení na nápravu nedostatkov zistených vládnym auditom a na odstránenie príčin ich vzniku a splnenie odporúčaní uvedených v čiastkovej správe z vládneho auditu a správe z vládneho auditu,
•	dostupnosť, správnosť a úplnosť informácií o finančných operáciách a hospodárení auditovanej osoby a ďalšie skutočnosti, ak tak ustanovuje osobitný predpis.

Vládnym auditom sa ďalej identifikujú a hodnotia možné riziká súvisiace s finančným riadením a inými činnosťami auditovanej osoby, vládny audit odporúča zlepšenie finančného riadenia auditovanej osoby a minimalizáciu rizík, vládnym auditom sa vykonávajú ďalšie činnosti podľa osobitných predpisov.

Následnou finančnou kontrolou sa v súlade s ustanovením § 11 zákona č. 502/2001 Z.z. o finančnej kontrole a vnútornom audite overuje:
•	objektívny stav kontrolovaných  skutočností  a  ich súlad s osobitnými predpismi, medzinárodnými zmluvami, ktorými je Slovenská republika viazaná a na základe ktorých sa Slovenskej republike poskytujú prostriedky zo zahraničia, rozhodnutiami vydanými na základe osobitných predpisov alebo       s  vnútornými aktmi riadenia   so   zameraním na dodržiavanie hospodárnosti, efektívnosti a účinnosti pri hospodárení  s  verejnými prostriedkami,
•	dodržanie podmienok na poskytnutie verejných prostriedkov a dodržanie podmienok ich  použitia,
•	vykonanie predbežnej finančnej kontroly,
•	dodržanie postupu  podľa § 10 pri  výkone priebežnej finančnej kontroly,
•	splnenie opatrení  prijatých na nápravu  nedostatkov zistených finančnou kontrolou a odstránenie príčin ich vzniku.
	
I.		Výsledky vládneho auditu na MF SR

Vládnym auditom zameraným na čerpanie úveru Svetovej banky poskytnutého v prospech rezortu zdravotníctva v rokoch 2003 až 2006 bolo na MF SR – sekcii štátneho výkazníctva, sekcii rozpočtovej politiky a sekcii európskych a medzinárodných záležitostí overené plnenie úloh MF SR vyplývajúcich: 
•	z úverových zmlúv uzavretých medzi Svetovou bankou a Slovenskou republikou zastúpenou MF SR;
•	zo zmlúv o prevode práv a povinností vyplývajúcich z poskytnutého úveru od Svetovej banky na MZ SR;
•	zo všeobecne záväzných právnych predpisov a z nich vyplývajúcich interných predpisov v nadväznosti na čerpanie úveru Svetovej banky. 

	Predmetom overovania neboli tie povinnosti vyplývajúce z úverových zmlúv, ktoré podľa medzirezortnej zmluvy o prevode práv a povinností z MF SR na MZ SR plnilo MZ SR. Na základe predmetných medzirezortných zmlúv MF SR zapracovalo do rozpočtu MZ SR za overované obdobie časť prostriedkov z úveru s účelovým určením na projekt TAL a projekt SECAL. 
Vzhľadom k tomu, že úver na projekt SECAL bol dočerpaný v marci 2007 a čerpanie úveru na projekt TAL stále pokračuje, bolo vládnym auditom na Ministerstve financií SR overované obdobie od 01.01.2003 do   30.06.2008.
Hlavným cieľom vládneho auditu bolo na úrovni MF SR overiť dodržanie úverových podmienok v nadväznosti na čerpanie úveru Svetovej banky. 
Úver v sume 55 mil. EUR bol určený na projekt SECAL a úver v sume 10,58 mil. EUR mal pokrývať výdavky na projekt TAL.
Obidve úverové zmluvy medzi Slovenskou republikou a Svetovou bankou boli podpísané dňa 02.12.2003. Úverové zmluvy podpísal za slovenskú stranu podpredseda vlády a minister financií SR na základe splnomocnenia vyplývajúceho z uznesenia vlády SR č. 740 zo dňa 20.08.2003. MF SR  vystupovalo v zmluvnom vzťahu so Svetovou bankou ako zástupca dlžníka.
Vzhľadom na to, že vykonávanie úverových zmlúv malo podľa vyššie uvedeného uznesenia vlády zabezpečovať MZ SR, boli k obidvom úverovým zmluvám podpísané dňa 10.03.2004 medzi MF SR a MZ SR zmluvy o prevode práv a povinností MF SR vyplývajúcich z poskytnutých úverov od Svetovej banky na MZ SR. Predmetom týchto zmlúv bolo vymedzenie práv a povinností MF SR a MZ SR vyplývajúcich z prevzatých úverov. Na základe týchto zmlúv prevzalo zodpovednosť za riadne plnenie povinností voči Svetovej banke a za záväzky administratívneho a technického charakteru MZ SR. 

V súvislosti s čerpaním úveru na projekt SECAL a čerpaním úveru na projekt TAL neboli na úrovni MF SR zistené žiadne porušenia ustanovení úverových zmlúv. Overovaním boli identifikované nasledovné nedostatky, ktoré sú porušením interných predpisov MF SR a riziká s nižšou a strednou závažnosťou:
1.	Na MF SR nebola zabezpečená evidencia zmlúv so Svetovou bankou v súlade s internými predpismi – služobný predpis MF SR č. 6/2003 a pokyn ministra financií SR č. 18/2001 (Úverové zmluvy č. 7195-SK a 7196-SK a dohoda o poskytnutí preddavku č. P4010 SK neboli predložené na zaevidovanie v centrálnej evidencii zmlúv a dohôd, kópie úverových zmlúv č. 7195-SK a 7196-SK a dohody o poskytnutí preddavku č. P4010 SK neboli predložené na založenie do centrálnej evidencie);
2.	Na príslušnej sekcii MF SR nebola založená a zaevidovaná dohoda o poskytnutí preddavku P4010 SK. Vzhľadom na to, že v súvislosti s organizačnými zmenami bola táto agenda presunutá na inú sekciu a v preberacích protokoloch zo dňa 29.12.2004 nie je presne špecifikovaný obsah preberanej agendy, nebolo možné určiť, ktorý organizačný útvar je zodpovedný za nedostatok, ktorým je nezaloženie a nezarchivovanie vyššie uvedenej dohody;
3.	Medzirezortné zmluvy o prevode práv a povinností MF SR vyplývajúcich z poskytnutých úverov Svetovej banky na MZ SR ako prijímateľa úveru neboli podpísané v termíne do jedného mesiaca od podpísania úverových zmlúv, ako to stanovuje interný predpis  MF SR č. 6/2003. Podľa čl. 2 ods. 7 interného predpisu MF SR č. 6/2003 mal túto povinnosť príslušný financujúci odbor; 
4.	Pri účtovaní niektorých záväzkov voči Svetovej banke bol na prepočet sumy záväzkov z EUR na SKK použitý nesprávny kurz. Zistenie však nemalo finančný dopad vzhľadom k tomu, že záväzky sa prepočítavajú kurzom NBS ku dňu realizácie účtovnej závierky;
5.	Na príslušnej sekcii nebola archivovaná dokumentácia, na základe ktorej boli v rozpočtových rokoch 2003 až 2008 vo výdavkovej časti štátneho rozpočtu na príslušný rozpočtový rok vyčlenené výdavky pre rozpočtovú kapitolu MZ SR v sume dohodnutého čerpania úverov poskytnutých Svetovou bankou;
6.	MF SR v priebehu auditovaného obdobia nevyžadovalo od MZ SR predkladanie informácií o výške skutočného čerpania finančných prostriedkov určených na financovanie auditovaných projektov v písomnej forme a informácie podľa usmernenia MF SR č. 81/2003 sú poskytované len telefonicky, čo by mohlo v budúcnosti spôsobiť riziko pre rozpočtový proces;
7.	MF SR v návrhu štátneho rozpočtu ani v rozpise záväzných ukazovateľov štátneho rozpočtu na jednotlivé rozpočtové roky nestanovuje (s výnimkou roku 2004) výdavky na projekt TAL a projekt SECAL samostatne, ale ako na celok, teda na oba projekty spolu v jednej sume, čím MF SR stráca prehľad a kontrolu nad výškou finančných prostriedkov určených na jednotlivé projekty;

V nadväznosti na zistené nedostatky audítorská skupina odporučila auditovanej osobe prijať opatrenia s cieľom preventívneho zamedzenia rizika vzniku ďalších nedostatkov v budúcnosti. 

II.		Výsledky následnej finančnej kontroly na MZ SR
	
	Následnou finančnou kontrolou zameranou na použitie prostriedkov rozpočtovaných v rozpočte Ministerstva zdravotníctva  SR v rokoch 2003 – 2006 v súvislosti s čerpaním úveru Svetovej banky  na projekt TAL a projekt SECAL bolo na MZ SR overené plnenie úloh vyplývajúcich:
•	z úverových zmlúv uzavretých medzi Svetovou bankou a Slovenskou republikou zastúpenou MF SR;
•	zo zmlúv o prevode práv a povinností vyplývajúcich z poskytnutého úveru od Svetovej banky na MZ SR;
•	zo všeobecne záväzných právnych predpisov a z nich vyplývajúcich interných predpisov v nadväznosti na použitie prostriedkov rozpočtovaných v rozpočte MZ SR z čerpaného  úveru Svetovej banky. 

Hlavným cieľom následnej finančnej kontroly na úrovni MZ SR bolo overiť dodržiavanie hospodárnosti, efektívnosti, účinnosti a účelnosti použitia prostriedkov rozpočtovaných v rozpočte Ministerstva zdravotníctva  SR v rokoch 2003 - 2006 z čerpaného  úveru Svetovej banky  na projekt TAL a projekt SECAL.

	Z predložených dokladov bolo zistené, že prostriedky z úveru Svetovej banky rozpočtované v jednotlivých rokoch v rozpočte MZ SR na projekt TAL použilo priamo MZ SR na zabezpečenie cieľov projektu. Prostriedky  rozpočtované na projekt SECAL MZ SR priamo nepoužilo, ale ich poskytlo formou kapitálových transferov organizáciám v rezorte MZ SR za podmienky, že uvedené prostriedky musia byť použité v súlade s účelom projektu. 

Projekt TAL

Svetová banka poskytla Slovenskej republike na základe uzavretej úverovej zmluvy zo dňa 02.12.2003 na projekt TAL úver v sume 10,58 mil. EUR a zo štátneho rozpočtu malo byť na daný projekt poskytnutých 2,39 mil. EUR.  
 	Uznesením vlády SR č. 281/2004 bol schválený definitívny návrh projektu, v rámci ktorého boli finančné prostriedky na projekt TAL rozdelené do 6 komponentov nasledovne:
-	Komponent č. 1:   
Reforma poskytovania a financovania zdravotnej starostlivosti	    3,24 mil. EUR  (24,98%)
-	Komponent č. 2:   
Kvalita zdravotnej starostlivosti		                                        1,44 mil. EUR  (11,10%)
-	Komponent č. 3:   
Informačné systémy pre podporu riadenia zdravotníctva	    2,39 mil. EUR  (18,43%)
-	Komponent č. 4:   
Sociálna a dlhodobá starostlivosť				    0,50 mil. EUR  (  3,85%)
-	Komponent č. 5:   
Analýza sociálnych dopadov a informovanie verejnosti		    3,91 mil. EUR  (30,15%)
-	Komponent č. 6:   
Manažment a monitorovanie projektu				    1,49 mil. EUR  (11,49%)  
Spolu:   úver + spolufinancovanie ŠR		                         12,97 mil. EUR (100,00%)
 	
MF SR metódou výberu s prihliadnutím na objem použitých finančných prostriedkov overilo ich použitie v rámci komponentov č. 1, č. 3, č. 5 a č. 6. Overovaním boli identifikované nasledovné nedostatky: 

1.	porušenie  finančnej disciplíny v  sume 97 669 793,21 Sk v zmysle ustanovenia  § 31 ods.1 písm. j) zákona č. 523/2004 Z.z., podľa ktorého porušením finančnej disciplíny je nehospodárne, neefektívne a neúčinné vynakladanie verejných prostriedkov. 
Uvedené porušenie bolo zistené v komponente č. 1, v rámci ktorého MZ SR uzatvorilo dve zmluvy o konzultačných službách so spoločnosťou Sanigest Internacional, S.A. Kostarika, so sídlom v Paname, Panamská republika a jednu zmluvu o konzultačných službách so spoločnosťou Semmelweis University, so sídlom Ulloi ut 26, Budapešť, Maďarsko a pri kontrole výdavkov na cestovné.
			V prvej zmluve uzatvorenej so spoločnosťou Sanigest na Projekt odbornej pomoci pre Reštrukturalizačný fond zdravotníctva  zo dňa 09.06.2004 v znení  dodatkov č. 1 a 2 bolo cieľom projektu vytvorenie manuálu na zriadenie Reštrukturalizačného fondu zdravotníctva, vypracovanie samostatných správ o hodnotení nemocníc, „Smerníc o podnikateľskom pláne nemocníc“, definovanie „Minimálnej siete poskytovateľov a Plánu verejnej minimálnej siete poskytovateľov zdravotnej starostlivosti“ atď. Spoločnosť Sanigest vypracovala a dodala materiály v zmysle uzatvorenej zmluvy. Nakoľko Reštrukturalizačný fond zdravotníctva nevznikol, manuál na jeho zriadenie bol nevyužitý a taktiež ďalšie výstupy spoločnosti do dňa výkonu kontroly a ani počas nej neboli  prakticky využívané, resp. neboli predložené doklady o ich využívaní.
V druhej zmluve uzatvorenej so spoločnosťou Sanigest na Projekt odbornej pomoci pre Platobné mechanizmy  poskytovateľov zo dňa 01.09.2004 v znení dodatku č. 1 bol stanovený cieľ vypracovať „Analýzy a odporúčania vhodného súboru platobných metód a mechanizmov“, „Súbor štandardizovaných zmlúv medzi poskytovateľom a nákupcom“, „Metodickú dokumentáciu a návrhy na kontrolu a hodnotenie výkonu zdravotných poisťovní“, „Hodnotenia zavedenia výberového uzatvárania zmlúv v ZP“. Spoločnosť Sanigest vypracovala a dodala materiály v zmysle uzatvorenej zmluvy, avšak predmetné výstupy do dňa výkonu kontroly a ani počas nej neboli  prakticky využívané, resp. neboli predložené doklady o ich využívaní.
V zmluve uzatvorenej so spoločnosťou Semmelweis University na Projekt  odbornej pomoci pri školení riadiacich pracovníkov zdravotníckych zariadení a zdravotných poisťovní bolo zistené, že 20 modulov dlhodobého vzdelávania, ktoré boli výstupom projektu, bolo prevzatých Projektovou koordinačnou jednotkou MZ SR (PCU) a uložených do archívu a neboli poskytnuté vecne príslušným útvarom MZ SR na využívanie.

2.	porušenie finančnej disciplíny v sume 3 787 274,80 Sk v zmysle ustanovenia  § 31 ods.1 písm. b) zákona č. 523/2004 Z.z., podľa ktorého porušením finančnej disciplíny je poskytnutie alebo použitie verejných prostriedkov nad rámec oprávnenia, ktorým dôjde k vyššiemu čerpaniu verejných prostriedkov. 
Porušenie finančnej disciplíny bolo spôsobené tým, že:
a) kontrolovaný subjekt uhradil dňa 07.07.2005 nesprávne vystavenú dodávateľskú faktúru č. 20052137 zo dňa 15.05.2005 spoločnosti OMNIPUBLIK na sumu 10 091 011,10 Sk, t.j. o 3 784 128,60 Sk viac ako malo byť fakturované v zmysle bodu 6.4. zmluvy  uzatvorenej s touto spoločnosťou. Uvedený nedostatok spoločnosť OMNIPUBLIK zistila a odstránila tak, že pri vystavení faktúry č. 20052287 zo dňa 31.08.2005 splatnej dňa 15.10.2005 fakturovala šiestu štvrťročnú splátku na základe predloženia šiestej štvrťročnej správy o pokroku dňa 15.07.2005  o 3 784 128,60 Sk nižšiu;
b) kontrolovaný subjekt uhradil reprezentačné výdavky Projektovej koordinačnej jednotke vo výške 3 146,80 Sk aj napriek tomu, že podľa interného predpisu MZ SR nemala Projektová koordinačná jednotka stanovený limit výdavkov na reprezentačné a propagačné účely.

3.	ďalšie zistenia sa týkali:
a) porušenia § 9 a §10  zákona 502/2001 Z. z. o finančnej kontrole a vnútornom audite, ktoré spočívali v tom, že nebola dôsledne vykonávaná predbežná finančná kontrola a priebežná finančná kontrola nebola vykonávaná vôbec. MZ SR nevykonalo ani žiadnu následnú finančnú kontrolu v zmysle § 11 cit. zákona zameranú na čerpanie finančných prostriedkov na projekt TAL, čo je v rozpore s povinnosťami stanovenými v medzirezortnej zmluve v čl. 3 bod 8. „Práva a povinnosti konečného prijímateľa“ kde je stanovené: „Konečný prijímateľ bude vykonávať kontroly hospodárnosti, účelovosti a efektívnosti poskytnutých prostriedkov poskytovateľa v zmysle platnej legislatívy Slovenskej republiky“;
b) MZ SR v zmluvách uzatvorených s dodávateľmi služieb nestanovilo žiadne sankcie za nedodržanie podmienok zmluvy a akceptovalo ich nedodržanie dodávateľmi (napr. STAPRO, IBM), 
c) výberové konanie, ktoré sa uskutočnilo dňa 16.06.2006 je možno považovať za nedostatočne transparentné, nakoľko boli priamo oslovení dvaja konkrétni uchádzači bez sprístupnenia ponuky širšej verejnosti. Obaja priamo oslovení uchádzači nespĺňali požadované kritérium (minimálne 5 rokov celkovej praxe). I napriek tomu, že výberové konanie bolo schválené Svetovou bankou, nespĺňalo kritériá výberu stanovené MZ SR. Dané skutočnosti poukazujú na to, že výber individuálnych konzultantov bol neobjektívny a nedostatočne transparentný (napriek odobreniu výsledku výberu Svetovou bankou). Pozn. Slovenská republika pri podpise úverových zmlúv súhlasila  okrem iných podmienok  poskytnutia úveru aj s podmienkou, že výber konzultantov aj individuálnych konzultantov sa uskutoční podľa pravidiel Svetovej banky, čo umožňuje aj legislatíva Slovenskej republiky,  pričom Svetová banka celý proces výberu monitorovala a schvaľovala;
d) MZ SR pri zriaďovaní Projektovej koordinačnej jednotky, útvaru začleneného do štruktúry MZ SR, nepostupovalo v súlade s ustanovením § 10  ods. 7  zákona č.  303/1995 Z. z. o rozpočtových pravidlách v platnom znení (podľa ktorého rozpočtová organizácia a príspevková organizácia sú povinné pri používaní prostriedkov štátneho rozpočtu zachovávať maximálnu hospodárnosť a efektívnosť ich použitia), keď rozhodlo, že okrem riaditeľa PCU, ktorý je štátnym zamestnancom, budú všetky činnosti PCU zabezpečované externými osobami na základe uzatvorených zmlúv. Celkové náklady na organizačný tím PCU za roky 2003 až 2006 boli vo výške 12 074 650,00 Sk, t.j. priemerné mesačné náklady vyplatené na základe faktúr členovi organizačného tímu PCU za obdobie rokov 2003 až 2006 boli vo výške 251 555,00 Sk, t.j. niekoľkonásobne vyššie ako bola priemerná mesačná mzda na MZ SR, ktorá bola za uvedené obdobie vykázaná v rozpätí 23 235,00 Sk  až 34 314,00 Sk. 

Projekt SECAL

Svetová banka poskytla Slovenskej republike na základe uzatvorenej úverovej zmluvy zo dňa 02.12.2003 úver na projekt SECAL vo výške 55 mil. EUR.  MF SR uzatvorilo dňa 10.03.2004 s MZ SR medzirezortnú zmluvu o prevode práv a povinností z MF SR na MZ SR. Predmetom zmluvy bolo vymedzenie práv a povinností zmluvných strán vyplývajúcich z prevzatia úveru na základe úverovej zmluvy. 

V súvislosti s overením čerpania úveru na projekt SECAL na MF SR a overením jeho použitia na MZ SR bolo zistené nasledovné:

V kapitole MZ SR boli v roku 2004 rozpočtované účelové prostriedky na projekt SECAL vo výške 630 000 000,00 Sk. MZ SR listom č. 26232-1/2004-ORVV zo dňa 23.11.2004 v zmysle ustanovenia § 54 ods. 1 písm. f) zákona č. 303/1995 Z. z. o rozpočtových pravidlách v platnom znení požiadalo MF SR o povolenie výnimky z časového použitia prostriedkov štátneho rozpočtu kapitoly MZ SR v sume 630 000 000,00 Sk, s možnosťou ich čerpania v roku 2005. Svoju žiadosť odôvodnilo časovým oneskorením podpisu úveru na projekt SECAL.
 MF SR výnimku z časového použitia prostriedkov nepovolilo a finančné prostriedky v uvedenej sume zostali v roku 2004 nečerpané.
Na MF SR bolo zistené, že v zmysle úverovej zmluvy č. 7196-Sk zo dňa 02.12.2003 uzatvorenej medzi Svetovou bankou a MF SR boli finančné prostriedky čerpané od Svetovej banky v troch tranžiach, a to v plnej výške, t.j. 55 mil. EUR nasledovne: dňa 04.05.2004 v sume 15 mil. EUR, dňa 22.08.2005 v sume 15 mil. EUR a dňa 03.04.2007 v sume 25 mil. EUR. Dňom 03.04.2007 bol úver dočerpaný. (Koniec čerpania pôžičky v zmysle úverovej zmluvy bol december 2006, čerpanie úveru so súhlasom banky bolo predlžené do 31.03.2007). Začiatok splátky úrokov bol v júni 2004, koniec splátky úrokov bol stanovený na 15.06.2009. Začiatok a koniec splátky istiny je dohodnutý na 15.06.2009. Nakoľko úver bol vo vzťahu k Svetovej banke podľa úverovej zmluvy dočerpaný a v celej sume, t.j. 55 mil. EUR je evidovaný na MF SR, sankcie z nedočerpania jednotlivých tranží dohodnutých v citovanej úverovej zmluve nie sú žiadne.
	
Overenie použitia finančných prostriedkov účelovo určených na realizáciu projektu SECAL v organizáciách rezortu MZ SR vykonali SFK Bratislava, Zvolen a Košice a ich zistenia sú uvedené v bode III. tejto informácie.

Prehľad o poskytnutí a použití finančných prostriedkov, zapracovaných do rozpočtu MZ SR v rokoch 2003 až 2006, účelovo určených na projekt TAL a projekt SECAL je uvedený v prílohe č. 2 tejto informácie.

III.		Výsledky vládnych auditov v organizáciách rezortu MZ SR, ktorým boli poskytnuté finančné prostriedky na projekt SECAL
	
Správy finančnej kontroly Bratislava, Zvolen a Košice vykonali vládny audit  zameraný na overenie dodržiavania podmienok pri použití kapitálových výdavkov poskytnutých z rozpočtu kapitoly MZ SR v rokoch 2005 a 2006, účelovo určených na realizáciu projektu SECAL vo všetkých 15 organizáciách nasledovne:

SFK Zvolen vykonala  vládny audit v organizáciách:
•	Stredoslovenský ústav srdcových a cievnych chorôb, a.s., Banská Bystrica
•	Fakultná nemocnica Trenčín
•	Fakultná nemocnica F.D.Roosevelta Banská Bystrica
•	Martinská fakultná nemocnica
•	Nemocnica s poliklinikou Žilina

SFK Košice vykonala  vládny audit v organizáciách:
•	Fakultná nemocnica L.Pasteura, Košice (štátna príspevková organizácia)
•	Fakultná nemocnica s poliklinikou J.A.Reimana Prešov
•	Inštitút nukleárnej a molekulárnej medicíny, Košice
•	Východoslovenský ústav srdcových a cievnych chorôb Košice

SFK Bratislava vykonala  vládny audit v organizáciách:
•	Fakultná nemocnica v Trnave
•	Fakultná nemocnica s poliklinikou Bratislava
•	Fakultná nemocnica Nitra 
•	Fakultná nemocnica s poliklinikou Nové Zámky
•	Detská fakultná nemocnica s poliklinikou Bratislava-Nové Mesto
•	Detské kardiocentrum SR Bratislava.

Hlavným cieľom vládnych auditov vykonaných SFK Bratislava, Zvolen a Košice bolo overiť dodržiavanie podmienok pri použití účelových verejných prostriedkov, ktoré boli auditovaným osobám poskytnuté z rozpočtovej kapitoly MZ SR v rokoch 2005 a 2006, účelovo určených na realizáciu projektu SECAL.

Poskytnutie a použitie finančných prostriedkov:

Rok 2004
V roku 2004 MZ SR nepoužilo prostriedky rozpočtované v rozpočte MZ SR vo výške 630 000 000,00 Sk v súvislosti s čerpaním úveru Svetovej banky na projekt SECAL.

Rok 2005
V roku 2005 boli finančné prostriedky v súlade s Rozvojovým programom priorít verejných prác a s uzneseniami vlády SR č. 576 a č. 577 zo dňa 13.07.2005, č. 912 zo dňa 16.11.2005, č.1100 zo dňa 20.12.2006 a č.1009 zo dňa 14.12.2005 poskytnuté na financovanie prípravy a realizácie prioritných zdravotníckych stavieb nasledovne:
•	finančné prostriedky v sume 13 849 742,38 Sk boli účelovo určené na financovanie nákladov spojených s prípravou a realizáciou stavby „Výstavba Detského  kardiocentra SR Bratislava“ (z iných zdrojov bola poskytnutá suma vo výške 382 530 922,70 Sk),  
•	finančné prostriedky v sume  200 000 000,00 Sk boli účelovo určené na financovanie nákladov spojených s prípravou a realizáciou stavby „Stredoslovenský ústav srdcovo-cievnych chorôb Banská Bystrica“,
•	finančné prostriedky v sume 200 000 000,00 Sk boli účelovo určené na financovanie nákladov spojených s prípravou a realizáciou stavby „Dostavba budovy Východoslovenského ústavu srdcových a cievnych chorôb Košice“, 
•	finančné prostriedky v sume 165 000 000,00 Sk boli účelovo určené na financovanie nákladov spojených s prípravou a realizáciou stavby „Výstavba Inštitútu nukleárnej a molekulárnej medicíny Košice “.

Rok 2006
V roku 2006  boli finančné prostriedky účelovo poskytnuté nasledovne: 
•	finančné prostriedky v sume 23 000 000,00 Sk Detskej fakultnej nemocnici s poliklinikou Bratislava, účelovo určené na dobudovanie nemocničného informačného systému,
•	Fakultnej nemocnici Nitra v sume 19 000 000,00 Sk, účelovo určené na obnovu a doplnenie prístrojovej techniky,
•	Fakultnej nemocnici Trenčín v sume 8 000 000,00 Sk, účelovo určené na obstaranie zdravotníckej prístrojovej techniky,
•	Fakultnej nemocnici Trnava v sume 59 317 446,92 Sk, účelovo určené na obstaranie zdravotníckej prístrojovej techniky,
•	Fakultnej nemocnici L.Pasteura, Košice v sume 96 680 000,00 Sk, účelovo určené na modernizáciu nemocničného informačného systému a obstaranie zdravotníckej prístrojovej techniky,
•	Fakultnej nemocnici s poliklinikou F.D.R. Banská Bystrica v sume 50 000 000,00 Sk, účelovo určené na modernizáciu nemocničného informačného systému a v sume 12 250 471,00 Sk, účelovo určené na obstaranie zdravotníckej prístrojovej techniky,
•	Fakultnej nemocnici s poliklinikou Bratislava v sume 60 000 000,00 Sk, účelovo určené na modernizáciu nemocničného informačného systému, MF SR dalo súhlas na úpravu rozpočtu v sume 11 870 000,00 Sk na nákup prístrojového vybavenia, 
•	Fakultnej nemocnici s poliklinikou  Nové Zámky v sume 35 649 529,00 Sk, účelovo určené na nákup prístrojového vybavenia,
•	Fakultnej nemocnici s poliklinikou J.A.Reimana Prešov v sume 13 962 333,45 Sk, účelovo určené na nákup prístrojového vybavenia, 
•	Martinskej fakultnej nemocnici Martin v sume 32 600 000,00 Sk, účelovo určené na modernizáciu nemocničného informačného systému,
•	Nemocnici s poliklinikou Žilina v sume 34 100 000,00 Sk, účelovo určené na dobudovanie komplexného  nemocničného informačného systému.

Poskytnutie finančných prostriedkov  z rozpočtu kapitoly MZ SR  za obdobie rokov 2005 a 2006, ktoré boli určené na realizáciu projektu SECAL a stav ich použitia k 31.12.2006 je uvedený v nasledovnom číselnom prehľade:

v Sk

Auditovaná osoba

Výška poskytnutých FP z MZ SR r.2005

Výška poskytnutých FP z MZ SR r.2006

Použitie
prostriedkov rozpočtu k 31.12.2006

Nepoužité prostriedky k 31.12.2006

Fakultná nemocnica v Trnave | 0,00 | 59 317 446,92 | 29 975 647,10 | 29 341 799,82
Fakultná nemocnica s poliklinikou Bratislava | 0,00 | 71 870 000,00 | 71 207 669,40 | 662 330,60
Fakultná nemocnica Nitra | 0,00 | 19 000 000,00 | 19 000 000,00 | 0,00
Fakultná nemocnica s poliklinikou Nové Zámky | 0,00 | 35 649 529,00 | 35 630 400,70 | 19 128,30
Detská fakultná nemocnica s poliklinikou Limbová 1, Bratislava-Nové Mesto | 0,00 | 23 000 000,00 | 22 245 217,30 | 754 782,70
Detské kardiocentrum SR Bratislava | 13 849 742,38 | 0,00 | 0,00 | 13 849 742,38
Stredoslovenský ústav srdcových a cievnych chorôb, a.s., Banská Bystrica | 200 000 000,00 | 0,00 | 17 489 236,50 | 182 510 763,50
Fakultná nemocnica Trenčín | 0,00 | 8 000 000,00 | 7 979 495,70 | 20 504,30
Fakultná nemocnica F.D.Roosevelta Banská Bystrica | 0,00 | 62 250 471,00 | 62 250 471,00 | 0,00

Martinská fakultná nemocnica

0,00

./.
32 600 000,00

32 474 590,70

125 409,30

Nemocnica s poliklinikou Žilina | 0,00 | 34 100 000,00 | 34 075 732,00 | 24 268,00
Fakultná nemocnica L.Pasteura,  Košice | 0,00 | 96 680 000,00 | 96 679 998,80 | 1,20
Fakultná nemocnica s poliklinikou J.A.Reimana Prešov, | 0,00 | 13 962 333,45 | 13 958 327,45 | 4 006,00
Inštitút nukleárnej a molekulárnej medicíny, Košice | 165 000 000,00 | 0,00 | 0,00 | 165 000 000,00
Východoslovenský ústav srdcových a cievnych chorôb Košice, a.s. | 200 000 000,00 | 0,00 | 26 828 550,00 | 173 171 450,00
SPOLU: | 578 849 742,38 | 456 429 780,37 | 469 795 336,65 | 565 484 186,10

Vládnymi auditmi vykonanými v organizáciách rezortu MZ SR boli identifikované nasledovné nedostatky a riziká s nižšou, strednou a vysokou závažnosťou.

Porušenie finančnej disciplíny v zmysle  ustanovenia § 31 ods. 1 zákona č.  523/2004 Z. z. v celkovej sume 69 551 183,23 Sk, z toho:
1.	§ 31 ods. 1 písm. a) v sume 208 250,00 Sk použitím verejných prostriedkov v rozpore s určeným účelom tým, že v Martinskej fakultnej nemocnici z kapitálových výdavkov boli hradené výdavky na školenia zamestnancov, ktoré mali byť financované z bežných výdavkov,   
2.	§ 31 ods. 1 písm. b) v sume 3 303,72 Sk použitím verejných prostriedkov nad rámec oprávnenia, ktorým došlo k vyššiemu čerpaniu verejných prostriedkov v Detskej fakultnej nemocnici s poliklinikou Bratislava – Nové Mesto,  
3.	§ 31 ods. 1 písm. c) v sume  774 052,90 Sk neodvedením prostriedkov  subjektu verejnej správy v ustanovenej alebo určenej lehote a rozsahu tým, že vo Fakultnej nemocnici Trnava a v Detskej fakultnej nemocnici s poliklinikou Bratislava – Nové Mesto boli oneskorene vrátené nečerpané prostriedky do štátneho rozpočtu, 
4.	§ 31 ods. 1 písm. d) v sume 51 849,22 Sk neodvedením výnosu z verejných prostriedkov do rozpočtu subjektu verejnej správy v ustanovenej  alebo určenej lehote a rozsahu vo Fakultnej  nemocnici  Trnava a v Detskom  kardiocentre  SR  Bratislava, 
5.	§ 31 ods. 1 písm. j) v sume 9 157 409,47 Sk neefektívnym použitím verejných prostriedkov, nakoľko majetok  obstaraný v roku 2006 bol daný používania neskoro v Detskej fakultnej nemocnici s poliklinikou Bratislava – Nové Mesto a vo Fakultnej nemocnici L. Pasteura, Košice, 
6.	§ 31 ods. 1 písm. n) v sume 59 356 317,92 Sk porušením pravidiel a podmienok za ktorých boli verejné prostriedky poskytnuté, z dôvodu nedodržania termínu zúčtovania kapitálových transferov vo Fakultnej nemocnici Trnava a v Nemocnici s poliklinikou Žilina.

Iné identifikované nedostatky:
       Overovaním úrovne vedenia účtovníctva bolo zistené nesprávne účtovanie o obstaranom dlhodobom nehmotnom majetku v sume 79 289,28 Sk, čím auditovaná osoba,  Detská fakultná nemocnica s poliklinikou Bratislava – Nové Mesto, konala v rozpore:
-	s ustanovením § 3 ods. 9 zákona č. 278/1993 Z. z. o správe majetku štátu, podľa ktorého: „Správca majetku štátu je povinný viesť o majetku štátu účtovníctvo v rozsahu a spôsobom ustanoveným  osobitným  predpisom“,
-	s ustanovením § 7 ods. 1 zákona č. 431/2002 Z. z. o účtovníctve, podľa ktorého je účtovná jednotka povinná účtovať tak, aby účtovná závierka poskytovala verný a pravdivý obraz o skutočnostiach, ktoré sú predmetom účtovníctva a o finančnej situácii účtovnej jednotky,
-	ustanovenie § 8 ods. 1 zákona č. 431/2002 Z. z. o účtovníctve, podľa ktorého je účtovná jednotka povinná viesť účtovníctvo správne, úplne, preukázateľne, zrozumiteľne a spôsobom zaručujúcim trvalosť účtovných záznamov.

V nadväznosti na zistené nedostatky audítorské skupiny odporučili príslušným auditovaným osobám prijať opatrenia s cieľom preventívneho zamedzenia rizika vzniku ďalších nedostatkov v budúcnosti. 

IV.		Finančné zhrnutie výsledkov následnej finančnej kontroly a vládnych auditov

Druh a klasifikácia zistení | Počet zistení | Vo finančnom vyjadrení v Sk (v €) | Výška odvodu v Sk (v €) | Penále v SK (v €)

Porušenie finančnej disciplíny v zmysle ustanovení zákona č. 523/2004 Z. z

171 008 251,24 
5 676 434,02 €

§ 31 ods. 1 písm. a)  
t.j. poskytnutie alebo použitie verejných prostriedkov v rozpore s určeným účelom

1

208 250,00 
 6 912,63 €

vysporiadané

23 949,00 
     794,97 €

§ 31 ods. 1 písm. b)  
t.j. poskytnutie alebo použitie verejných prostriedkov  nad rámec oprávnenia, ktorým došlo k vyššiemu čerpaniu verejných prostriedkov

4

3 790 578,52 
   125 824,16 €

3 146,80 
   104,45 €

-

§ 31 ods. 1 písm. c)  
t.j. neodvedenie prostriedkov subjektu verejnej správy v ustanovenej alebo určenej lehote a rozsahu

2

774 052,90 
 25 693,85 €

-

-

§ 31 ods. 1 písm. d)  
t.j. neodvedenie výnosu z verejných prostriedkov do rozpočtu subjektu verejnej správy v ustanovenej alebo určenej lehote a rozsahu

2

./.

51 849,22 
 1 721,08 €

-

-

§ 31 ods. 1 písm. j)  
t.j. nehospodárne, neefektívne a neúčinné  vynakladanie verejných prostriedkov

7

106 827 202,68 
     3 546 013,50 €

§ 31 ods. 1 písm. n)  
t.j. porušenie pravidiel a podmienok, za ktorých boli verejné prostriedky poskytnuté

2

59 356 317,92 
 1 970 268,80 €

Ostatné zistenia | | | |
porušenie ustanovenia § 9 a 10 zákona 502/2001 Z. z. – nebola dôsledne vykonávaná predbežná finančná kontrola finančnej operácie, predbežná finančná kontrola ani následná finančná kontrola zameraná samostatne na čerpanie úveru TAL | | Nevyčísľuje sa | |

porušenie ustanovenia § 7 ods. 1, § 8 ods. 1 zákona č. 431/2002 Z. z. o účtovníctve – nesprávne účtovanie o obstaranom nehmotnom majetku a porušenie ustanovenia § 3 ods. 9 zákona č. 279/1993 Z. z. o správe majetku štátu

1

79 289,28 
2 631,92 €

Spolu za vyčíslené zistenia

171 087 540,52 
5 679 065,94 €

3 146,80 
104,45 €

23 949,00 
794,97 €